נייג'ל גודריץ'

נייג'ל טימותי גודריץ' (באנגלית: Nigel Timothy Godrich; נולד ב-28 בפברואר 1971) הוא מפיק מוזיקלי, טכנאי קול ומוזיקאי בריטי. גודריץ' ידוע בעיקר בשל עבודתו עם להקת הרוק הבריטית רדיוהד, שהפיק את כל אלבומיה מאז OK Computer בשנת 1997. כמו כן, גודריץ' חבר בלהקות אטומס פור פיס ו-Ultraísta. במהלך עבודתו כמפיק וטכנאי עבד על אלבומיהם של אמנים והרכבים רבים, ביניהם: בק, פול מקרטני, U2, פייבמנט, אר.אי.אם. ורוג'ר ווטרס. בשנת 1971, נייג'ל נולד לוויקטור וברנדה גודריץ' בלונדון, אנגליה. בנעוריו התעניין בנגינה על גיטרה, בהשראת האמנים ג'ימי הנדריקס ופרנק זאפה, ובהמשך גם בטכנאות קול שאף בסוף בחר כנושא הלימודים במכללה. לאחר שסיים את לימודיו גודריץ' עבד במספר אולפני הקלטות בלונדון. בראיון סיפר כי בתקופה זו הושפע בעיקר מהמפיק המוזיקלי פיל תורנלי, אשר עבד איתו ולימד את גודריץ' הרבה ממה שהוא יודע. בשנת 1994, גודריץ' פגש את להקת רדיוהד כאשר היא בתחילת דרכה וטרם פרצה לתודעה העולמית. הלהקה עבדה אז על האלבום הקצר השלישי שלה, My Iron Lung, והמפיק של האלבום ג'ון לקי, שעבד פעם עם גודריץ' באחד מאולפני ההקלטות בלונדון, הזמין אותו לעבוד כטכנאי קול של שני שירים באלבום. חברי להקת רדיוהד היו מרוצים מעבודתו של גודריץ' ומהנסיונות שלו לקחת את הצליל של הלהקה לכיוונים חדשים, והוא אף הפיק את אחד השירים באלבום, "Permanent Daylight". גודריץ' המשיך לעבוד עם הלהקה גם על אלבום האולפן השני שלה, The Bends, בתור טכנאי קול תחת המפיק לקי, וגם באלבום זה הפיק את אחד השירים, "Black Star". כמו כן, באותה העת גודריץ' הפיק מספר שירים נוספים עם הלהקה מחוץ לאלבומים, ביניהם הסינגל "Lucky". בשנת 1996, רדיוהד הזמינה את גודריץ' להפיק את אלבום האולפן השלישי שלה, OK Computer. גודריץ' סיפר בראיון כי הרגע הזה בו קיבל את הכוח להפיק אלבום במלואו לראשונה היה משמעותי עבורו ובסוף גם שינה את חייו, הוא היה יכול לראשונה לעצב את המוזיקה של הלהקה כרצונו, ולנסות דברים שונים ומגוונים ללא הגבלה. האלבום, אשר יצא לאור בשנת 1997, הצליח מאוד והפך לאחד הבולטים של שנות ה-90, וגודריץ' המשיך להפיק את כל אלבומי הלהקה מאז. בעבור עבודתו על Hail to the Thief, אלבום האולפן השישי של הלהקה משנת 2003, אף קיבל פרס גראמי על "עיבוד האלבום הטוב ביותר". בעקבות שיתוף הפעולה הארוך בין גודריץ' והלהקה, וההצלחה של שיתוף פעולה זה, לעיתים מכונה גודריץ' "החבר השישי" של הלהקה, בדומה למפיק ג'ורג' מרטין, שבעקבות עבודתו הארוכה והמוצלחת עם להקת הביטלס לעיתים נקרא החיפושית החמישית. בראיון משנת 2016, גודריץ' אמר כי הקשר העמוק והאמון שנבנה לאורך השנים היוו את הסיבה לשיתוף הפעולה המוצלח בינו ללהקה, והשווה את הקשר ביניהם לקשר שנוצר בין ג'ורג' מרטין ולהקת הביטלס לאורך שנים של עבודה משותפת ומה שנוצר בזכות קשר זה. גודריץ' הפיק את שלושת אלבומי הסולו של תום יורק, סולן להקת רדיוהד: The Eraser משנת 2006, Tomorrow's Modern Boxes משנת 2014, ו-Anima משנת 2019. כמו כן, בשנת 2009 הצטרף גודריץ' ללהקת אטומס פור פיס, אותה הקים יורק יחד עם אמנים נוספים (ביניהם פלי, בסיסט להקת רד הוט צ'ילי פפרז) במטרה לבצע שירים מאלבומי הסולו שלו, ובהמשך לבצע חומר מקורי של הלהקה (בשנת 2013 הלהקה הוציאה את אלבום הבכורה Amok). ברשימה להלן מפורטים אלבומים אשר גודריץ' היה שותף בהפקתם. נייג'ל גודריץ', ברשת החברתית פייסבוק נייג'ל גודריץ', ברשת החברתית אקס (טוויטר) נייג'ל גודריץ', ברשת החברתית אינסטגרם נייג'ל גודריץ', במסד הנתונים הקולנועיים IMDb (באנגלית) נייג'ל גודריץ', באתר AllMusic (באנגלית) נייג'ל גודריץ', באתר MusicBrainz (באנגלית) נייג'ל גודריץ', באתר Discogs (באנגלית) נייג'ל גודריץ', באתר Songkick (באנגלית) נייג'ל גודריץ', באתר Genius CBC Arts, Everything In Its Right Place, cbc.ca, ‏Jul 24, 2006 506824290, From The Basement On A Television: DiS talks to Nigel Godrich, DrownedInSound (באנגלית) Nigel Godrich: what he really thinks about Spotify, the Guardian, ‏2013-08-22 (באנגלית) Nigel Godrich interview: Radiohead and I have a profound relationship, Evening Standard, ‏2016-07-06 (באנגלית)